Vraestelle lek uit by Unisa‘n Skermskoot van die SMS-boodskap waarin ‘n eksamenvraestel te koop aangebied word. (Skermskoot: Verskaf) Die Universiteit van Suid-Afrika (Unisa) het Donderdag bevestig dat verskeie vraestelle gedurende die universiteit se Mei-Junie-eksamen aan studente uitgelek het. Unisa het ŉ verklaring gesê dié kwellende kwessie is reeds by die ondersoekeenheid vir ernstige handelsmisdaad aangemeld wat reeds ŉ ondersoek van stapel gestuur het om vas te stel watter vraestelle op watter wyse aan studente uitgelek is. Volgens ŉ student wat deeltyds by Unisa studeer en op voorwaarde van anonimiteit met Maroela Media gepraat het, word die vraestelle so te sê “op ŉ skinkbord” deur middel van ŉ SMS-boodskap aan studente aangebied. Die student het aan Maroela Media gesê dat dié persoon self die SMS vandeesweek voor ŉ belasting-vraestel ontvang het. Die student verduidelik dat dié SMS’e glo in grootmaat enkele dae voor die betrokke vraestel aan studente uitgestuur word waarin vraestelle vir tussen R1 200 en R1 400 per vraestel aangebied word. Na bewering het veral studente aan die universiteit se BCom-fakulteit dié boodskappe ontvang. “Die SMS’e noem dat jy ŉ vraestel kan koop indien jy nie gereed voel om jou vraestel te skryf nie of as jy voel jou klasse het nie gehelp het met jou voorbereiding vir jou vraestel nie.” Studente word in die SMS aangesê om ŉ persoon op WhatsApp te kontak om ŉ betaling te maak in ruil vir die betrokke vraestel. Die student ontvang egter eers die vraestel wanneer die geld in die verkoper se bankrekening reflekteer. Die vraestelle word dan teen 20:30 op die vooraand van die eksamen aan betalende studente gestuur. Baie studente is nou bekommerd watter gevolge dié skelmstreek vir onskuldige studente kan inhou wat nie die vraestelle gekoop het nie. ‘n Skermskoot van die WhatsApp-gesprek waarin die verkoper sy bankbesonderhede gee vir betaling om ‘n eksamenvraestel te koop. (Skermskoot: Verskaf) “Al hierdie vraestelle is klaar geskryf. Hoewel Unisa daarvan weet, kan vraestelle nie op kort kennisgewing verander word nie bloot weens die logistiek daaraan verbonde. Dit is net nie moontlik nie,” verduidelik die student. Die student verduidelik verder dat die integriteit van die eksamens hierdeur in gedrang gebring word, wat moontlik ŉ uitwerking op die erkenning van studente se kwalifikasie gaan hê. “Ons is bekommerd dat ŉ Unisa-kwalifikasie later nie meer erken gaan word nie.” Die groot vraag op studente se lippe nou is of die betrokke vraestelle oorgeskryf gaan moet word. “Ons gaan heel moontlik nie weer studieverlof kry nie en daar is studente wat reeds vakansieplanne gemaak het.” Unisa het in sy verklaring studente gemaan om nié vraestelle te koop nie. Die universiteit verduidelik dat hy dissiplinêr sal optree teenoor diegene wat hulle hieraan skuldig maak. Indien skuldig bevind, sal die skuldige se vak gestaak word of punte afgetrek word. Dit is in die stadium onduidelik of die vraestelle in gedrang oorgeskryf moet word. ’n Ondersoek duur voort.